CELEX: 62015TN0139
Language: sk
Date: 2015-03-27 00:00:00
Title: Vec T-139/15: Žaloba podaná 27. marca 2015 – Maďarsko/Komisia

8.6.2015   
            
            
               SK
            
            
               Úradný vestník Európskej únie
            
            
               C 190/17
            
         Žaloba podaná 27. marca 2015 – Maďarsko/Komisia
   (Vec T-139/15)
   (2015/C 190/20)
   Jazyk konania: maďarčina
   
      Účastníci konania
   
   
      Žalobca: Maďarsko (v zastúpení: M. Z. Fehér, G. Koós a A. Pálfy, splnomocnení zástupcovia)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               čiastočne zrušil vykonávacie rozhodnutie Komisie (EÚ) 2015/53 zo 16. januára 2015, ktorým sa z financovania Európskou úniou vylučujú niektoré výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) v rozsahu, v akom, čo sa týka Maďarska, toto rozhodnutie vylučuje z financovania Úniou sumu vo výške 1 1 7 09  400 eur v súvislosti s fondom na reštrukturalizáciu, a
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Žalobca na podporu svojho tvrdenia napadá požiadavku, ktorá je podľa Komisie použiteľná, ale ktorá sa výslovne neobjavuje v rozsudku Súdneho dvora Európskej únie SFIR a. i. (v spojených veciach C-187/12 až C-189/12, EU:C:2013:737), podľa ktorého je pri skúmaní použiteľnosti podmienok uvedených v rozsudku rozhodujúci okamih podania žiadosti o pomoc, ktorá sa týka vylúčenia uvedeného v napadnutom rozsudku. Takýto záver je podľa žalobcu na jednej strane v rozpore s logikou programu reštrukturalizácie a na strane druhej nijak nezohľadňuje sezónnu povahu výroby cukru a spochybňuje praktickú použiteľnosť výnimiek.
   Žalobca sa okrem toho domnieva, že aj keby sa právny výklad Komisie ukázal byť správny, pokiaľ ide o právnu úpravu pomoci na reštrukturalizáciu – najmä v súvislosti s kvalifikáciou síl – sa ukázali ťažkosti s výkladom, takže vzhľadom na neistotu by Komisia konala v súlade s právom, keby sumu vylúčenú z financovania Úniou s ohľadom na ťažkosti spojené s výkladom práva Únie znížila, alebo keby túto sumu z financovania vôbec nevylúčila.